હવનમાં સામાન્ય રીતે સુગંધ આપનાર દ્રવ્યો કે જે મનને શાંતિ આપે અને વાતાવરણ શુદ્ધ કરે તેમનો ઉપયોગ થાય છે. સુગંધિત પદાર્થોમાં નાગરમોથ, તગર, અગર, ચંદન, કપૂર, ઈલાયચી અને કસ્તુરીનો પ્રયોગ કરી શકાય. મનુષ્યને પોષણ આપનાર દ્રવ્યોનો હવનમાં જાતકની સમૃદ્ધિ માટે પ્રયોગ થાય છે. રોગો દુર કરનાર ઔષધિઓનો પણ હવનમાં ઋષિમુનિઓએ પ્રયોગ સૂચવ્યો છે. જીવનમાં સુખ અને સ્વાસ્થ્ય વધે, લક્ષ્મી પ્રાપ્તિ થાય તે માટે મધુર દ્રવ્યોનો પ્રયોગ એટલે કે ગળ્યા પદાર્થોનો પ્રયોગ પણ હવનમાં થાય છે. પોષણ આપનાર દ્રવ્ય તરીકે ઘી, ચોખા, દૂધ અને તલ હવનમાં ઉપયોગમાં લઇ શકાય. રોગો દુર કરનાર ઔષધિઓમાં ગળો, આમળા, જટામાંસી, બ્રાહ્મી અને અરડૂસી જેવી ઔષધીના લાકડા કે સુકવેલા ફૂલનો પ્રયોગ થઇ શકે. મધુર દ્રવ્યોમાં મધ, ગોળ અને લાડુ જેવા પદાર્થોને હવિ તરીકે વાપરી શકાય. ઉપરોક્ત ચીજોને જવ, ભાત, ઘી અને દૂધ સાથે મિશ્રિત કરીને હવિ તરીકે ઉપયોગમાં લેવી. વિષ્ણુસૂક્તમના પાઠ સાથે ઉપરોક્ત ચીજોને હવનમાં ઉપયોગમાં લેવી.